L- apparati konnessi , inkluż il-magni, is-sensuri u n-networks li jifformaw l- Internet tal-Oġġetti (IoT) u s-sigurtà tagħhom, ser ikollhom rwol ewlieni fit-tiswir ulterjuri tal-futur diġitali tal-Ewropa. Illum il-Kunsill approva konklużjonijiet li jirrikonoxxu ż-żieda fl-użu ta' prodotti għall-konsumaturi u apparati industrijali konnessi mal-internet u r-riskji ġodda relatati għall-privatezza, is-sigurtà tal-informazzjoni u ċ-ċibersigurtà. Il-konklużjonijiet jippreżentaw prijoritajiet biex tiġi indirizzata din il-kwistjoni kruċjali, u biex tingħata spinta lill-kompetittività globali tal-industrija tal-IoT tal-UE billi jiġu żgurati l-ogħla standards ta' reżiljenza, sikurezza u sigurtà. Il-konklużjonijiet jissottolinjaw l-importanza li tiġi vvalutata l-ħtieġa għal leġiżlazzjoni orizzontali għal perjodu fit-tul biex jiġu indirizzati l-aspetti rilevanti kollha taċ-ċibersigurtà tal-apparati konnessi, pereżempju d-disponibbiltà, l-integrità u l-kunfidenzjalità. Dan ikun jinkludi l-ispeċifikazzjoni tal-kondizzjonijiet meħtieġa għat-tqegħid fis-suq. Iċ- ċertifikazzjoni taċ-ċibersigurtà kif definita fl-Att dwar iċ-Ċibersigurtà ser tkun essenzjali biex jiżdied il-livell ta' sigurtà fi ħdan is-suq uniku diġitali. L-ENISA, l-Aġenzija tal-UE għaċ-Ċibersigurtà, diġà qed taħdem fuq skemi għaċ-ċertifikazzjoni taċ-ċibersigurtà, u l-konklużjonijiet jistiednu lill-Kummissjoni biex tikkunsidra talba għal skemi kandidati taċ-ċertifikazzjoni taċ-ċibersigurtà għal apparati konnessi u servizzi relatati. Il-Kunsill adotta l-konklużjonijiet bi proċedura bil-miktub. Konklużjonijiet tal-Kunsill dwar iċ-ċibersigurtà ta' apparati konnessi Iċ-ċibersigurtà fl-Ewropa: regoli aktar b'saħħithom u protezzjoni aħjar (informazzjoni ġenerali)